Diari Oficial de la Generalitat Valenciana


Sumari del DOGV 3950, del 01-03-2001 (2001/1875)

DECRET 40/2001, de 27 de febrer, del Govern Valencià, pel qual s'adopten mesures per a pal·liar els danys causats el dia 18 de maig de l'any 2000, als municipis de Rafelcofer i l'Alqueria de la Comtessa, com a conseqüència de la segona explosió controlada de material pirotècnic resultant de l'accident ocorregut el dia 15 de maig en la pirotècnia de Rafelcofer.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3950

Data del DOGV
:   01-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1875


Data del document
:   27-02-2001

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * Alqueria de la Comtessa, l'
    * Rafelcofer
    * desastre causat per l'home
    * focs artificials
    * suport econòmic

DECRET 40/2001, de 27 de febrer, del Govern Valencià, pel qual s'adopten mesures per a pal·liar els danys causats el dia 18 de maig de l'any 2000, als municipis de Rafelcofer i l'Alqueria de la Comtessa, com a conseqüència de la segona explosió controlada de material pirotècnic resultant de l'accident ocorregut el dia 15 de maig en la pirotècnia de Rafelcofer. [2001/X1875]
  
El passat dia 15 de maig de l'any 2000 es va produir un accident en la pirotècnia de Rafelcofer que tingué greus conseqüències, i va produir nombrosos danys als municipis de Rafelcofer i l'Alqueria de la Comtessa.
  
Motius de seguretat aconsellaren en aquell moment de fer explotar de manera controlada, per part de les forces de seguretat, les restes del material explosiu que no havia esclatat en l'accident, fet que alhora també va causar alguns danys derivats de l'ona expansiva als municipis esmentats.
  
El Govern Valencià, conscient de la gravetat dels fets ocorreguts, ha pres la iniciativa d'arbitrar una sèrie de mesures que pal·lien els danys materials ocasionats en el patrimoni de les persones i entitats que s'hagen vist afectades per la segona explosió esmentada, que es va produir el 18 de maig de 2000.
  
Per tot això, a iniciativa de la Presidència de la Generalitat Valenciana, i a proposta del conseller d'Economia, Hisenda i Ocupació, amb la deliberació prèvia del Govern Valencià, en la reunió del dia 27 de febrer de 2001,
  
DECRETE
  
Article 1
  
Als efectes de poder atendre les reparacions i pèrdues ocasionades com a conseqüència de l'explosió controlada produïda per motius de seguretat, portada a cap el dia 18 de maig de 2000 pels cossos i forces de seguretat, de la resta del material explosiu que quedava colgat com a conseqüència de l'accident ocorregut a la pirotècnia de Rafelcofer el dia 15 de maig, s'arbitraran les mesures oportunes per a atendre a través de línies de subvenció, el finançament dels danys produïts en el patrimoni de les persones físiques i jurídiques afectades de les localitats de Rafelcofer i l'Alqueria de la Comtessa.
  
Article 2
  
Que s'adopten les mesures pressupostàries pertinents que siguen suficients per a dur a terme aquesta iniciativa del Govern Valencià i possibiliten la viabilitat de les ajudes econòmiques per als afectats.
  
Article 3
  
Es faculta el delegat territorial del Govern Valencià a València, per a acreditar i certificar els danys produïts segons les dades facilitades pels Ajuntaments dels municipis afectats per tal de determinar el col·lectiu de persones i entitats perjudicats per aquesta segona explosió.
  
Article 4
  
Serà incompatible percebre cap quantitat de la Generalitat Valenciana pels beneficiaris amb qualsevol altra ajuda o indemnització procedent d'altres ens públics o privats pel mateix fet.
  
DISPOSICIONS FINALS
  
Primera
  
Facultar el conseller d'Economia, Hisenda i Ocupació per tal que d'acord amb les certificacions de quantia i destinatari emeses pel delegat territorial del Govern Valencià a València, a què fa referència l'article 3, adopte les mesures necessàries en desenvolupament d'aquest decret.
  
Segona
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 27 de febrer de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET